20.9.2022
SK
Úradný vestník Európskej únie
C 361/13 Štvrtok 24. marca 2022
61. vyzýva Komisiu a členské štáty, aby zabezpečili, že nový Európsky námorný, rybolovný a akvakultúrny fond bude čo najskôr funkčný, a žiada Komisiu, aby bezodkladne predložila návrh, ktorý by umožnil poskytnúť núdzovú pomoc z tohto fondu aj v čase krízy, ako je vojna na Ukrajine; naliehavo žiada o mobilizáciu všetkých zostávajúcich finančných prostriedkov z Európskeho námorného a rybárskeho fondu a dôrazne vyzýva Komisiu a členské štáty, aby urýchlili implementáciu pobrexitovej adaptačnej rezervy s cieľom zabezpečiť, aby sa podpora rýchlejšie dostala do oblastí zasiahnutých brexitom;
62. naliehavo vyzýva Komisiu, aby navrhla núdzové opatrenia na podporu rybolovu, akvakultúry a celého hodnotového reťazca (spracúvanie, maloobchod atď.) v EÚ; v tejto súvislosti žiada, aby núdzové opatrenia zahŕňali: kompenzácie pre prevádzkovateľov za stratu príjmov a dodatočné náklady, podporu na dočasné zastavenie rybolovných činností a podporu pre organizácie výrobcov a celý hodnotový reťazec morských plodov na dočasné skladovanie produktov rybolovu a akvakultúry prostredníctvom Európskeho námorného, rybolovného a akvakultúrneho fondu, zvýšenie medziročnej flexibility kvót z 10 % na 25 %, zvýšenie limitu štátnej pomoci až na 500 000 EUR na plavidlo na základe rámca de minimis a začlenenie rybolovu a akvakultúry do dočasného krízového rámca pre opatrenia štátnej pomoci; vyzýva Komisiu a členské štáty, aby zaviedli všetky dostupné nástroje spoločnej rybárskej politiky na stabilizáciu trhov;
63. konštatuje, že by sa mali zvážiť opatrenia v celom potravinovom dodávateľskom reťazci, aby sa zabezpečilo, že všetky zainteresované strany sa zapoja do posilňovania odolnosti agropotravinárskeho sektora a sektora produkcie potravinových výrobkov z vodných živočíchov, a že tieto opatrenia musia prispieť k cieľom a zámerom prechodu EÚ na klimatickú neutralitu do roku 2050; domnieva sa, že v súlade s rýchlym vykonávaním smernice o nekalých obchodných praktikách (8) by sa mal klásť osobitný dôraz na životaschopnosť poľnohospodárstva a na významnú úlohu maloobchodníkov pri určovaní spravodlivých výnosov pre výrobcov, najmä vzhľadom na tlaky vyplývajúce zo zvýšených nákladov na vstupy, ale rovnako aj na ich zodpovednosť za zabezpečenie toho, aby potraviny zostali cenovo dostupné a prístupné pre spotrebiteľov;
64. vyzýva Komisiu, aby konala a zabezpečila, že ustanovenia o štátnej pomoci pre poľnohospodárstvo, rybné hospodárstvo a akvakultúru vrátane ustanovení de minimis umožnia členským štátom poskytovať rýchlu a flexibilnú podporu prevádzkovateľom s cieľom kompenzovať zvýšené náklady súvisiace s vojnou na Ukrajine; v tejto súvislosti zdôrazňuje, že členské štáty by mali v kontexte svojho vnútroštátneho rámca zvážiť aj pomoc, ako je zníženie príspevkov sociálneho zabezpečenia, pozastavenie alebo zníženie niektorých daní a predĺženie pôžičiek súvisiacich s pandémiou ochorenia COVID-19; vyzýva Komisiu, aby zabezpečila, že štátna pomoc nepovedie k narušeniu hospodárskej súťaže a že budú zaručené rovnaké podmienky pre všetky členské štáty;
65. vyzýva na posilnenie opatrení na medzinárodnej úrovni, aby sa zabezpečilo, že rozhodovanie v oblasti politiky bude mať za základ potravinovú bezpečnosť, aby sa zabránilo nedostatku a zaistila výživová bezpečnosť v najzraniteľnejších krajinách, pričom sa uprednostní potravinové využitie poľnohospodárskych výrobkov a zabráni sa prekážkam v medzinárodnom obchode s potravinami;
66. vyzýva Komisiu a členské štáty, aby urýchlene navrhli zvolanie zasadnutia Výboru FAO pre svetovú potravinovú bezpečnosť, ktorý by mal byť uprednostňovaným koordinačným fórom v tejto oblasti, pretože zabezpečuje inkluzívne zastúpenie všetkých štátov; vyzýva Komisiu a členské štáty, aby sa zapojili do tohto fóra s cieľom zabezpečiť medzinárodnú koordináciu, najmä v oblasti zásob, biopalív a finančnej podpory pre krajiny dovozu;
67. domnieva sa, že by mohli byť potrebné aj významné zmeny v trhových a vývozných modeloch, ako aj vážne plánovanie pre prípad nepredvídaných udalostí, napríklad autonómia vo výrobe krmív v EÚ, alternatívne odbytiská pre vývoz, zvýšená reakčná kapacita, strategické zásoby základných potravín, krmív a iných poľnohospodárskych výrobkov, autonómia v oblasti hnojív a náhradných výrobkov a jasné informácie o globálnych dopravných modeloch pre poľnohospodárske, rybolovné a akvakultúrne výrobky;
68. vyzýva na urýchlenie a posilnenie opatrení na zníženie plytvania potravinami s cieľom maximalizovať dostupnosť potravín a využívanie zdrojov v rámci EÚ v záujme zlepšenia potravinovej autonómie; zdôrazňuje, že treba zabrániť strate potravín počas skladovania a vo všetkých fázach dodávateľského reťazca, uľahčiť darovanie potravín prostredníctvom jednotného vykonávania právnych predpisov o zodpovednosti, podporovať zhodnocovanie potravinového odpadu a vypracovať alternatívne možnosti pre maloobchodníkov vrátane zníženej podpory cien a spolupráce s miestnymi
(8)
Ú. v.
EÚ L 111, 25.4.2019, s.
59.